section_heading: Recenzije
paragraph_text: Pišući recenziju za BBC, Raziq Rauf komentira: "Ovo je jedini nepogrješivi ekstremni metal album koji ćete ikada čuti, bilo 2012. ili bilo koje druge godine", dodajući: "Gojira je jedan od najkvalitetnijih sastava našeg doba te je sastav s L'Enfant sauvageom stvorio još jedan album koji opravdava takvu reputaciju." U svojoj recenziji albuma za The Guardian, Dom Lawson daje albumu odličnu ocjenu, pišući da "Njihov peti studijski album [i dalje uspješno] održava njihov svojstven spoj nemjerljive žestine, strukturalnih inovacija te ekološke i egzistencijalne poezije dok pritom suptilno povećava svoj dramatički i emocionalni doživljaj". Kritičar završava svoju recenziju zaključujući: "U cjelini ovo je divlje originalno djelo koje postiže svoj elektrizirajući vrhunac na The Gift of Guilt: šest minuta tvrdokorne tuge sastavljene od rifova koji zvuče kao hici upozorenja ispaljeni iz proklete i burne kore planeta. Ovo je metal koji je dostigao novu razinu briljantnosti."